Kaare Dybvad Bek (S), 2025-04-29:
Tak for det, formand, og tak for debatten her i Folketingssalen.
Skærpelsen vil betyde, at bortfald ikke længere skal være betinget af, at udlændingen har taget bopæl i sit hjem eller opnået beskyttelse i et land uden for Danmark.
Flygtninge vil således i videre omfang blive sidestillet med andre udlændinge, hvor opholdstilladelsen bortfalder ved opgivelse af bopæl eller længerevarende ophold i udlandet.
Der foretages desuden en justering af reglerne om klageadgang til Flygtningenævnet i sager om bortfald, hvor der fastsættes en frist for indgivelse af en klage.
Der vil i lyset af høringssvarene blive lavet en ændring, hvilket også har været grundlag for debat her i salen i aften.
Hvis man tager spørgsmålet om repatriering fra en ende af, er der i forbindelse med skærpelsen af bortfaldsreglerne i Udlændinge- og Integrationsministeriet blevet gjort opmærksom på, at den nuværende udformning af reglerne indebærer, at udlændinge, der fortryder repatriering, ikke i alle tilfælde vil være forpligtet til at tilbagebetale den udbetalte hjælp.
Lovforslaget indeholder derfor også en ændring af tilbagebetalingsreglerne for hjælp til repatriering, så vi sikrer, at reglerne dækker alle de relevante grupper.
Det ændrer dog ikke ved, at reglerne hidtil ikke har været ensartet på tværs af grupperne af repatrieringsloven, hvilket er uhensigtsmæssigt.
De kan ikke afvise, at der vil være sager, hvor der uberettiget er krævet tilbagebetaling.
Det er ministeriet derfor ved at undersøge i samarbejde med de kommuner, der har behandlet sagerne, og eventuelle uberettigede tilbagebetalingskrav vil blive frafaldet med tilbagevirkende kraft og afdragende beløb vil blive refunderet.
Lovforslaget skal også udvide adgangen til at foretage strafafbrydelse med henblik på at straksudsende udviste flygtninge direkte fra fængslet.
Siden hjemrejselovens ikrafttræden og til udgangen af februar i år er der blevet udsendt ca. 370 udlændinge med ordningen.
På baggrund af de gode erfaringer ønsker regeringen, at det er muligt at straksudsende endnu flere udlændinge, der er udvist.
I dag omfatter ordningen bl.a. udlændinge, der har fået en ubetinget fængselsstraf på op til 4 måneder, som er udvist, og med lovforslaget udvides ordningen til at omfatte udlændinge, der har fået en ubetinget fængselsstraf på op mod 1 år, som er udvist.
Ordningen vil dog som i dag ikke kunne bruges, hvis hensyn til retshåndhævelse eller andre særlige omstændigheder gør, at straksudsendelse ikke bør ske, og ordningen vil som udgangspunkt derfor ikke blive anvendt på udlændinge, der er dømt for kvalificeret vold, seksualforbrydelser, bandekriminalitet eller lignende.
Så vil jeg bare sige i forlængelse af den debat, der har været, at uanset hvad er der jo også for den del, der handler om repatriering, tale om en stramning.
Derfor vil der være tale om en stramning, uanset hvad der er blevet sagt her fra talerstolen.
Når der er en tilbagebetalingsperiode på 2 år, handler det jo om, at vi i virkeligheden går ind og lægger den grænse, som i forvejen er praktiseret.
Så det er en stramning, om end den, hvad der jo også er blevet påpeget, er mindre, end den ellers ville have været.
Tak for ordet.